Therese Johaug saa yhä kilpailla, vaikka jäi Norjassa jo yli viikko sitten kiinni steroidin käytöstä. FIS:n pääsihteerin Sarah Lewisin mukaan Kansainvälinen hiihtoliitto ei ole kuullut Norjasta pihaustakaan.

Kansainvälisen hiihtoliiton pääsihteerin Sarah Lewisin mukaan Norjan antidopingkomitea ja Norjan hiihtoliitto eivät ole vieläkään tehneet FIS:lle virallista ilmoitusta Therese Johaugin positiivisista dopingnäytteistä.

Lewis kertoo Hufvudstadsbladetille, että Johaugin pitäisi ehdottomasti olla jo kilpailukiellossa.

- On Norjan antidopingkomitean velvollisuus asettaa Johaug kilpailukieltoon. Hänen käyttämänsä valmiste ei ole niitä aineita, jotka tarvitsisivat erillistä arviointia. Se on anabolinen steroidi, Lewis kommentoi lehdelle.

Lewis sanoo, ettei Kansainvälisessä hiihtoliitossa ole kuultu tapauksen tiimoilta vielä sanaakaan Norjan suunnalta.

Sen vuoksi Johaug ei ole vielä FIS:n papereissa jäänyt virallisesti kiinni kiellettyjen aineiden käytöstä, vaikka hänen kärynsä paljastui norjalaisviranomaisille jo yli viikko sitten.

- Me oletamme, että he ovat jo sulkeneet hänet kisoista tai aloittaneet edes toimenpiteet tehdäkseen sen, Lewis toteaa Hufvudstadsbladetille.

- Kyseessä on kansallinen testi, jonka ovat tehneet Norjan antidopingviranomaiset. Se on myös meille ulkopuolinen toimija. Emme ole aikaisemmin olleet tekemisissä näin korkean profiilin kansallisen tapauksen kanssa.

Lähde: Hufvudstadsbladet (siirryt toiseen palveluun)